ROZHODNUTIE KOMISIE
zo 6. septembra 2006,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti katarálnej horúčke oviec v Taliansku v rokoch 2001 a 2002
[oznámené pod číslom K(2006) 3933]
(Len taliansky text je autentický)
(2006/604/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
Ohniská výskytu katarálnej horúčky oviec sa v Taliansku objavili v rokoch 2001 a 2002. Výskyt tohto ochorenia predstavoval závažné ohrozenie hospodárskych zvierat v Spoločenstve.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
Rozhodnutím Komisie 2003/677/ES z 24. septembra 2003 o finančnom príspevku Spoločenstva na eradikáciu katarálnej horúčky oviec v Taliansku v rokoch 2001 a 2002 (2) sa Taliansku poskytol finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti katarálnej horúčke oviec realizovanými v rokoch 2001 a 2002.
(4)
V súlade s uvedeným rozhodnutím bola vyplatená prvá splátka vo výške 4 000 000 EUR.
(5)
Zostatok príspevku Spoločenstva sa má v súlade s uvedeným rozhodnutím stanoviť na základe žiadosti, ktorú predložilo Taliansko 19. decembra 2003, podporných dokladov a výsledkov kontrol na mieste vykonaných Komisiou. V žiadosti predloženej Talianskom bola uvedená suma 24 515 016 EUR, pričom finančný príspevok Spoločenstva nesmie prekročiť 50 % celkových oprávnených výdavkov.
(6)
Vzhľadom na uvedené skutočnosti by sa mala teraz stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou katarálnej horúčky oviec v Taliansku v rokoch 2001 a 2002.
(7)
Na základe výsledkov kontrol na mieste vykonaných Komisiou v súlade s veterinárnymi predpismi Spoločenstva a podmienkami poskytovania finančnej podpory Spoločenstva sa výdavky uvedené v predloženej žiadosti nemôžu v plnej výške uznať za oprávnené na finančný príspevok zo strany Spoločenstva.
(8)
Zistenia a závery Komisie, ako aj metóda výpočtu oprávnených výdavkov boli Taliansku oznámené 17. marca 2006.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celkový finančný príspevok Spoločenstva na výdavky spojené s eradikáciou katarálnej horúčky oviec v Taliansku v rokoch 2001 a 2002 sa v zmysle rozhodnutia 2003/677/ES stanovuje na 7 358 839 EUR.
Keďže v súlade s rozhodnutím 2003/677/ES už bola vyplatená prvá splátka vo výške 4 000 000 EUR, Taliansku sa vyplatí zostatok vo výške 3 358 839 EUR.
Článok 2
Toto rozhodnutie je určené Talianskej republike.
V Bruseli 6. septembra 2006